ગામડી ગામના બાર વીઘાની સામે નવી પોલીસલાઇન આવેલી છે. જેની બાજુમાં પીડબલ્યુડીના ક્વાટર્સ આવેલા છે. ત્યાં રવિવારે ખાળકૂવો ખોદવાનું કામ ચાલી રહ્યું હતું. જેમાં કોન્ટ્રાક્ટરના માણસો કામ કરી રહ્યા હતા. સાંજે લગભગ પાંચ વાગ્યે એકદમ ખાળકૂવાની માટી ધસી પડી હતી. જેના કારણે અંદર કામ કરતા ચાર મજૂરો દટાયા હતા. તરત જ અન્ય સાથી મજૂરોએ બૂમાબૂમ કરી મૂકી હતી. આજુબાજુની વસાહતના લોકો દોડી આવ્યા હતા. લોકોએ તુરત જ બચાવ કામગીરી આરંભી હતી. જેના કારણે દટાયેલા ચારેય મજૂરોને બહાર કાઢી લેવાયા હતા. જેમાંથી એક વ્યક્તિનું મોત થયું હતું. જ્યારે ત્રણ ગંભીર રીતે ઘાયલ થયા હતા. ત્રણ ઘવાયેલા મજૂરોમાં કમલેશ ચંદુભાઇ, અલ્કેશ રમેશભાઇ, કિરિટ વીરસિંગભાઇ (તમામ રહે. દાહોદ)નો સમાવેશ થાય છે.